Také sme my kníhkupectvo.‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌

Otvoriť v prehliadači
Február je krátky mesiac. Možno je to tak aj dobre, počasie nanič, tak krátke dni nevadia. Vo februári sa začínajú postupne prebúdzať vydavateľstvá a vydávajú nové knihy, a my máme konečne čas vnoriť sa aj do starších kníh. Teda do kníh, ktoré sme si vo vianočnom zhone všimli, ale nemali sme čas sa do nich zahĺbiť. Alebo nám niekto pripomenie, že si cez sviatky – jasné sviatky sú už ďaleko, ale niektoré knihy sú hrubé – čítal čosi zaujímavé a my sa do toho pustíme. No a potom sú tu knihy o ktorých sa dozvedáme z kníh, to je mimochodom veľmi časté.
## U nás v kníhkupectve
Hoci knihy vychádzajú stále, tento január vyšlo takých, ktoré by zaujalo naše kníhkupectvo tak akosi pomenej. My si totiž knihy vyberáme, nemáme všetko, ale máme knihy, ktoré inde nie sú, alebo keď sú, tak kdesi schované, no ale my ich máme na pulte. Také sme my kníhkupectvo. A keďže sme vám dávno nepísali, tak sa nám z tej malej januárovej úrody naplnil košík zaujímavých kníh. Máme tam napríklad Zoju, novú knihu od Duša Martinčoka, ale máme tam aj našu najnovšiu knihu, skvelého Jeffersona ktorý sa hnevá, je to detská kniha, ktorá baví aj dospelých (a kľudne ju môžete prečítať aj ako prvú knihu zo série o ježkovi Jeffersonovi a až potom si prečítať prvú a druhú, alebo druhú a prvú, napríklad pomedzi skiatlon a zjazdové lyžovanie, alebo počas jarných prázdnin so snehom či bez snehu). Potešila nás kniha Eliete - Normálny život; Portugalský inštitút pre nás objaví vždy čosi zaujímavé, samozrejme nás príjemne prekvapil ďalší výber textov Daniila Charmsa, a nové vydanie Thoreaua, či odborná kniha, Sedem a pol kapitoly o mozgu.
A vás zjavne zaujal Wellness, lebo je teraz chvíľu vypredaný, už o pár dní bude dotlač. Február (a aj január) je takým mesiacom dotlačí - všeličo, čo sa pred Vianocami vypredalo, sa znova objaví na pultoch kníhkupectiev. Najprv to bola očakávaná dotlač bestselleru Amerikáni (tí sa u nás v kníhkupectve nedali zohnať len pár dní), potom skvelý román Monine oči (tie sa, žiaľ, vypredali už pred Vianocami, ale už sú späť!). Ale aj napríklad odborná kniha od Jana Rychlíka Československo v období socializmu, či rozhovor s Magdou Vášáryovou Než zmizím.Čoskoro dorazí z tlačiarne aj dotlač našej knihy Volajte ma Mandy, ktorá ale našťastie u nás v kníhkupectve na Kozej nikdy nechýbala.
Veľmi nás teší, že k nám chodíte. Kúpiť si knihy, pozrieť sa, čo je na pultoch nové, na koncerty, či čítanie pre deti (tento štvrtok o 10tej bude opäť čítanie s Miriam Deti v knižnej spleti- pozývame!), na kávu, či sa u nás len stretnete s priateľmi. Chceme byť aj naďalej dôležitým bodom v meste, vo vašich trasách a životoch. Najčarovnejšie sú náhodné stretnutia nad knihami, ktorých sme občas tichou súčasťou - či už sú to stretnutia starých známych, alebo stretnutia dovtedy neznámych, ktorí sa zoznámia kvôli spoločne prečítanej knihe, či knihe, ktorá ich zaujala a zarozprávajú sa.
Svet sa vybral nejakým podivným smerom, tak sme na to ešte v polovici januára zareagovali a pripravili sme pre vás výber kníh z Grónska a o Grónsku. Minulý týždeň sme pridali aj výber kníh o vysťahovalectve a prisťahovalectve. Tieto výbery nás veľmi bavia, vždy sa pri ich vytváraní o knihách porozprávame a niekedy si musíme svoje rozhodnutia medzi sebou obhájiť. Také sme my kníhkupectvo. Budúci týždeň sú prázdniny, no my tu budeme. A budúci týždeň bude mať Artforum 36 rokov, príďte to k nám do kníhkupectva 19. 2. osláviť, ešte vám o tom napíšeme.
A na konci newslettra vám ešte spomenieme niekoľko článkov z medziknihami.sk kde sa o knihách píše viac. Tomáš Weiss píše o Hamnetovi, Juraj Skala píše o knihe Rozchod(y), Janka Florková o Farebnom závoji, Denis Mačor o AI, Ján Blažovský o Obežných dráhach, Klára Kubíčková o Ženskej práci, Lubomír Jaško o Pamätiach slušného dievčaťa.
Tešíme sa na vás u nás v kníhkupectve.
❤️ Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.